Joan II (papa)

Joan II (nascut vèrs 470 - mòrt lo 8 de mai de 535) foguèt lo 56 papa de la Glèisa Catolica Romana dau 2 de genier de 533 au 8 de mai de 535. Succediguèt a Bonifaci II (530-532) e foguèt remplaçat per Agapet I.

Èra originari de Roma e sembla acomençar sa carriera eclesiastica dins la Basilica Sant Clement de Latran. Son eleccion se debanèt dins un contèxte malaisat en causa de la corupcion dau clergat roman que participava a la venda dei bens e dei cargas de la Glèisa après la mòrt d'un papa (simonia). Pasmens, a la mòrt de Bonifaci II (530-532), aqueu comèrci conoguèt una amplor novèla car empachèt l'eleccion d'un papa novèu durant dos mes. Aquò entraïnèt l'intervencion dau Senat roman e dau rèi ostrogòt per reglar la situacion. En particular, lo Senat adoptèt un decrèt sevèr per limitar la simonia dins lo corrent de l'eleccion pontificala. Aqueu decrèt foguèt confirmat per lo rèi Atalaric.

Dins lo corrent de son pontificat, Joan II gardèt de relacions bònas amb Atalaric e ambé l'emperaire Justinian. Ansin, condamnèt lei tèsis dei monges acemetes que luchava còntra l'òbra teologica de l'emperaire en despiech de l'oposicion entre la doctrina defenduda per Justinian e aquela dei papas. Deguèt tanben s'ocupar de l'afaire de l'evesque de Riés, Contumeliosus, que foguèt despausat e remplaçat en causa d'una acusacion grèva d'adultèri. Enfin, l'afaire pus important de son periòde aguèt luòc quauquei mes avans sa mòrt quand un concili de 217 evesques reünits en Cartage li demandèt l'atitud d'adoptar en fàcia deis evesques qu'avián professat l'arianisme avans de se pentir. Pasmens, Joan II moriguèt avans d'aver publicat sa respònsa que foguèt donada per son successor Agapet I (535-536).

 Liames intèrnes 

 Bibliografia 

 Nòtas e referéncias 

Categoria:Papa
Categoria:Decès en 535